Document ID: 32013R1113

KOMISIJOS ĮGYVENDINIMO REGLAMENTAS (ES) Nr. 1113/2013
2013 m. lapkričio 7 d.
dėl leidimo naudoti Lactobacillus plantarum NCIMB 40027, Lactobacillus buchneri DSM 22501, Lactobacillus buchneri NCIMB 40788/CNCM I-4323, Lactobacillus buchneri LN 40177/ATCC PTA-6138 ir Lactobacillus buchneri LN 4637/ATCC PTA-2494 preparatus kaip visų rūšių gyvūnų pašarų priedus
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2003 m. rugsėjo 22 d. Europos Parlamento ir Tarybos reglamentą (EB) Nr. 1831/2003 dėl priedų, skirtų naudoti gyvūnų mityboje (1), ypač į jo 9 straipsnio 2 dalį,
kadangi:
(1)
Reglamente (EB) Nr. 1831/2003 nustatyta, kad priedams gyvūnų mityboje naudoti reikia leidimo, ir nustatytas tokio leidimo suteikimo pagrindas bei tvarka. Reglamento (EB) Nr. 1831/2003 10 straipsnio 7 dalyje kartu su 10 straipsnio 1-4 dalimis nustatytos specialios nuostatos dėl produktų, kurie pradėjus taikyti šį reglamentą Sąjungoje naudojami kaip siloso priedai, įvertinimo;
(2)
pagal Reglamento (EB) Nr. 1831/2003 10 straipsnio 1 dalies b punktą Lactobacillus plantarum NCIMB 40027, Lactobacillus buchneri DSM 22501, Lactobacillus buchneri NCIMB 40788/CNCM I-4323, Lactobacillus buchneri LN 40177/ATCC PTA-6138 ir Lactobacillus buchneri LN 4637/ATCC PTA-2494 preparatai buvo įtraukti į Pašarų priedų registrą kaip esami produktai, priklausantys siloso priedų funkcinei grupei, skirti visų rūšių gyvūnams;
(3)
pagal Reglamento (EB) Nr. 1831/2003 10 straipsnio 2 dalį kartu su minėto reglamento 7 straipsniu buvo pateikti prašymai išduoti leidimą naudoti šiuos preparatus kaip visų rūšių gyvūnų pašarų priedus ir juos priskirti prie kategorijos „technologiniai priedai“ ir funkcinės grupės „siloso priedai“. Kartu su prašymais pateikti duomenys ir dokumentai, kurių reikalaujama pagal Reglamento (EB) Nr. 1831/2003 7 straipsnio 3 dalį;
(4)
Europos maisto saugos tarnyba (toliau - Tarnyba) 2013 m. kovo 12 d. (2) ir 2013 m. balandžio 16 d. (3) nuomonėse padarė išvadą, kad siūlomomis naudojimo sąlygomis preparatai nedaro nepageidaujamo poveikio gyvūnų sveikatai, žmonių sveikatai ar aplinkai. Tarnyba taip pat padarė išvadą, kad Lactobacillus plantarum NCIMB 40027 preparatas gali pagerinti siloso gamybą, nes dėl jo padidėja pieno rūgšties kiekis, ir gali pagerinti sausosios medžiagos išlaikymą, nes dėl jo sumažėja baltymų skilimas visų rūšių gyvūnų pašaruose, kuriuos lengva ir vidutiniškai sunku silosuoti 1 × 108 KSV/kg šviežios medžiagos, ir kuriuos sunku silosuoti 1 × 109 KSV/kg šviežios medžiagos. Ji taip pat padarė išvadą, kad Lactobacillus buchneri DSM 22501 preparatas gali pagerinti siloso gamybą, nes dėl jo sumažėja pH ir amoniako azoto koncentracija ir išlaikoma sausoji medžiaga pašaruose, kuriuos lengva, vidutiniškai sunku ir sunku silosuoti; Lactobacillus buchneri NCIMB 40788/CNCM I-4323 preparatas gali pagerinti visų rūšių gyvūnų pašarų, kuriuos lengva, vidutiniškai sunku ir sunku silosuoti, aerobinį stabilumą, o Lactobacillus buchneri LN 40177/ATCC PTA-6138 ir Lactobacillus buchneri LN 4637/ATCC PTA-2494 preparatai gali pagerinti visų rūšių gyvūnų pašarų, kuriuos lengva silosuoti, aerobinį stabilumą. Tarnyba nemano, kad reikia nustatyti konkrečius stebėsenos po pateikimo rinkai reikalavimus. Be to, ji patvirtino pašarų priedo pašaruose analizės metodo taikymo ataskaitą, kurią pateikė Reglamentu (EB) Nr. 1831/2003 įsteigta etaloninė laboratorija;
(5)
šių preparatų vertinimas rodo, kad Reglamento (EB) Nr. 1831/2003 5 straipsnyje numatytos leidimų išdavimo sąlygos yra įvykdytos. Taigi, kaip nurodyta šio reglamento priede, turėtų būti išduotas leidimas naudoti minėtus preparatus;
(6)
kadangi saugos sumetimais nebūtina neatidėliotinai taikyti leidimo sąlygų pakeitimų, tikslinga nustatyti pereinamąjį laikotarpį, per kurį suinteresuotieji subjektai galėtų pasirengti laikytis naujų su leidimu susijusių reikalavimų;
(7)
šiame reglamente nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
Leidimas
Priede nurodytus preparatus, priklausančius priedų kategorijai „technologiniai priedai“ ir funkcinei grupei „siloso priedai“, leidžiama naudoti kaip gyvūnų pašarų priedus minėtame priede nustatytomis sąlygomis.
2 straipsnis
Pereinamojo laikotarpio priemonės
Priede nurodytus preparatus ir pašarus, kurių sudėtyje yra šių preparatų, kurie buvo pagaminti ir paženklinti prieš 2014 m. gegužės 24 d. laikantis taisyklių, taikytų iki 2013 m. lapkričio 28 d., galima toliau pateikti rinkai ir naudoti, kol pasibaigs turimos atsargos.
3 straipsnis
Įsigaliojimas
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2013 m. lapkričio 7 d.

Labels: 17
0
3
6
15